《别刘寺簿子澄赴岳州倅》
宋代·彭龟年

新蝉鸣高柳，轻鸥弄晴川。浮家作远游，触热岂所便。

武昌古都会，形胜两国肩。貔貅杂民居，烽火照敌边。

朝廷重牧守，尤需治中贤。君侯文章家，班马不敢先。

墨庄一种子，落实今几年。瞠乎出其后，独得道学传。

诚身自孝悌，玩理潜天渊。悠然静中春，汹汹风涛前。

四海满誉望，诸公争挽牵。容台志不舒，别驾用未专。

去就抑何心，行可吾亦然。余也沟渎质，误辱青黄妍。

工夫恳切切，习气犹拘挛。居然作别离，欲别思绵绵。

归鸿几时来，江树底晚烟。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。